MP-राजस्थान में 50 kmph की रफ्तार से चलीं हवाएं; ओले गिरने की आशंका
IMD - India Meteorological Department Weather Forecast देश में अगले कुछ दिनों तक बारिश का मौसम रहेगा। IMD के मुताबिक, अगले 24 घंटों में 21 राज्यों में हल्की, मध्यम और भारी बारिश होने की संभावना है।
मौसम विभाग (IMD) के अनुमान के मुताबिक अगले 5 दिन तक 14 राज्यों में तेज बारिश हो सकती है, जबकि पांच राज्यों में हल्की बारिश होने की संभावना है। 10 राज्यों में बादल छाए रहेंगे। मौसम विभाग ने बताया कि बारिश की वजह से इन राज्यों में तापमान सामान्य से कम रहने का अनुमान है।
इन 14 राज्यों में भारी बारिश होने के आसार
IMD के मुताबिक मध्य प्रदेश, महाराष्ट्र, छत्तीसगढ़, आंध्र प्रदेश, तेलंगाना, कर्नाटक, तमिलनाडु, केरल, अरुणाचल प्रदेश, असम, मेघालय और नगालैंड में गरज के साथ अगले पांच दिनों में भारी बारिश होने का अनुमान है।
वहीं, हिमाचल प्रदेश और उत्तराखंड के कुछ इलाकों में बहुत भारी बारिश होने का अलर्ट जारी किया गया है।
इन 5 राज्यों में हल्की बारिश 
मौसम विभाग के मुताबिक पांच राज्यों- गुजरात, राजस्थान, उत्तर प्रदेश, पंजाब और हरियाणा में हल्की बारिश होने का अनुमान है। इसके अलावा लेह लद्दाख में भी फुहार पड़ने के आसार हैं। बचे 10 राज्यों में बादल छाए रह सकते हैं।
मौसम में यह बदलाव वेस्टर्न डिस्टर्बेंस की वजह से
IIT मंडी के सहायक प्रोफेसर डॉ. विवेक गुप्ता के मुताबिक अप्रैल में बारिश आमतौर पर वेस्टर्न डिस्टरबेंस के कारण होती है। ये डिस्टरबेंस भूमध्य सागरीय इलाके में पैदा होते हैं। ये हर साल अक्टूबर और अप्रैल के बीच उत्तर भारत में बारिश लाते हैं। स्पीड, टाइम और लोकेशन के आधार पर वेस्टर्न डिस्टरबेंस बारिश, बर्फबारी, शीत लहर और यहां तक ​​कि अचानक बाढ़ भी ला सकते हैं।
क्या होती है भारी बारिश और अति भारी बारिश
जब किसी शहर में 64.5 मिलीमीटर से लेकर 115.6 मिलीमीटर तक बारिश होती है, तो इसे भारी बारिश की श्रेणी में रखा जाता है। जबकि 115.6 मिलीमीटर से 204.5 मिलीमीटर तक बारिश होने पर इसे अति भारी बारिश कहा जाता है।
मध्यप्रदेश: ओले-बिजली का अलर्ट, आंधी चल रही 
मध्यप्रदेश में आमतौर पर दिन का तापमान 42 डिग्री के पार पहुंच जाता है, लेकिन अब की बार मौसम का मिजाज अलग है। 'बेमौसम' बारिश हो रही है, 50KM प्रति घंटे की रफ्तार से आंधी चल रही है। मौसम विभाग ने शुक्रवार को सागर, उज्जैन, देवास समेत 16 जिलों में ओले-आकाशीय बिजली गिरने का अलर्ट जारी किया है। पूरी खबर पढ़ें...
राजस्थान: हनुमानगढ़ में तेज हवाएं चलीं; बारिश भी हुई, एक की मौत
राजस्थान में लोगों को इस बार हीटवेव के बजाय ठंडी और धूलभरी हवा झेलनी पड़ रही है। वहीं, भीलवाड़ा में बिजली गिरने से एक की मौत हो गई। शुक्रवार सुबह भी पाली के कुछ क्षेत्रों में बारिश हुई। वहीं, राज्य में कल बीती शाम हनुमानगढ़, गंगानगर समेत उत्तर भारत में जबरदस्त धूलभरी आंधी चली। पूरी खबर पढ़ें...
बिहार: पटना समेत 7 जिलों में बारिश का अनुमान, अगले दो दिन आंधी-बारिश और बिजली गिरने का अलर्ट
बिहार के 7 जिलों में शुक्रवार को हल्की बारिश हो सकती है। मौसम विभाग के पूर्वानुमान के अनुसार पटना, नालंदा, सीवान, सारण, भागलपुर, बांका और जमुई में हल्की बारिश होने की संभावना है। वहीं, 29-30 अप्रैल को लेकर IMD ने अधिकांश हिस्सों में आंधी और बारिश को लेकर अलर्ट जारी किया है। पूरी खबर पढ़ें...
UP: 30 जिलों में शुक्रवार को बारिश का अलर्ट, कानपुर में आंधी आ सकती है
UP में मौसमी बदलाव का सिलसिला 30 अप्रैल तक रहेगा। मौसम विभाग के मुताबिक अगले दो दिन मौसम में ज्यादा उलटफेर की संभावना है। शुक्रवार को मौसम विभाग ने एक बार फिर 30 जिलों के लिए बारिश-आंधी का अलर्ट जारी किया है। इन 30 जिलों में कुछ इलाके ऐसे हैं, जहां ओले भी गिर सकते हैं। पूरी खबर पढ़ें...